ফ্রেড ক্রুগার

**ফ্রেড ক্রুগার** (জন্মনাম **জোহান ফ্রিডরিখ কার্ল ক্রুগার**; ১৮ এপ্রিল ১৮৩১ – ১৫ ফেব্রুয়ারি ১৮৮৮) ছিলেন একজন জার্মান আলোকচিত্রী। তিনি মূলত অস্ট্রেলিয়ার ভিক্টোরিয়া অঞ্চলের প্রাকৃতিক দৃশ্য ও স্থানীয় জনগোষ্ঠীর প্রাথমিক আলোকচিত্র ধারণের জন্য পরিচিত ছিলেন।

## জার্মানি থেকে অস্ট্রেলিয়ায় অভিবাসন
ক্রুগার ১৮৩১ সালের ১৮ এপ্রিল জার্মানির বার্লিন শহরের ১৬ স্টেইনগাসেস্ত্রাসে এক শ্রমজীবী পরিবারে জন্মগ্রহণ করেন। জন্মের পর তিনি জোহান ফ্রিডরিখ কার্ল ক্র্যুগার নামে খ্রিস্টধর্মে দীক্ষিত হন। পেশায় তিনি ছিলেন একজন দক্ষ আসবাবপত্র নির্মাতা (যিনি সোফা, চেয়ারে কাপড় বা ফোম লাগানোর কাজ করে থাকেন)। ১৮৫৮ সালে বার্লিনের ফ্রিডরিখভেরডার গির্জায় তিনি অগুস্তে উইলহেলমিন এলিজাবেথ বাউমানকে বিয়ে করেন। ধারণা করা হয়, ১৮৬৩ সালের ২৩ এপ্রিল তার স্ত্রী ও পুত্র ভিক্টোরিয়ার উদ্দেশে যাত্রা করেন। এর আগে, তিনি তার ভাই বার্নার্ডের সঙ্গে অংশীদার হয়ে বার্নার্ডের ১৮৫৪ সালে রাথারগ্লেনে শুরু করা আসবাবপত্র ব্যবসায় যোগ দেন। কিছুদিন পর তিনি ব্যবসার একক মালিকানা গ্রহণ করেন, তবে ১৮৬৬ সালের আগেই তা বিক্রি করে দিয়ে তারাডেলে কেবিনেটমেকার হিসেবে নতুনভাবে কাজ শুরু করেন।

## আলোকচিত্রজীবন
১৮৬৬ সালে ক্রুগার প্রথম মেলবোর্নের কার্লটন এলাকার কার্ডিগান স্ট্রিটের ১৩৩ নম্বরে তার আলোকচিত্র ব্যবসা নিবন্ধন করেন। পরের বছর, অর্থাৎ ১৮৬৭ সালের আগস্টে, তিনি স্টুডিওটি প্রাহরান এলাকার হাই স্ট্রিটে স্থানান্তর করেন এবং ১৮৭১ সাল পর্যন্ত সেখানেই কাজ চালিয়ে যান। পরে তিনি প্রেস্টন এলাকায় হাই স্ট্রিটে এবং পরবর্তীতে একই এলাকার রিজেন্ট স্ট্রিটে ব্যবসা সরিয়ে নেন।

এই সময়ে ক্রুগার তার প্রাকৃতিক দৃশ্যের আলোকচিত্রের জন্য আন্তর্জাতিক স্বীকৃতি পেতে শুরু করেন। ১৮৭২ সালের ভিয়েনা প্রদর্শনী এবং ১৮৭৬ সালের ফিলাডেলফিয়া শতবার্ষিক প্রদর্শনী উভয় ক্ষেত্রেই তিনি পদক জেতেন। ১৮৬৬ সালে তিনি প্রথমবারের মতো প্রথম অ্যাবরিজিন ক্রিকেট দলের দলগত ছবি তোলেন, যা তার অন্যতম বিখ্যাত ছবি হিসেবে পরিচিতি পায়। পরবর্তীতে, ১৮৭৭ সালে অ্যাবরিজিন সুরক্ষা বোর্ড তাকে কোরান্ডার্ক রিজার্ভে বসবাসরত অ্যাবরিজিন জনগোষ্ঠীর প্রতিকৃতি-সহ একটি আলোকচিত্র সংগ্রহ তৈরির দায়িত্ব দেয়। এটি ছিল ভিক্টোরিয়ার ঔপনিবেশিক সরকার পরিচালিত একটি অ্যাবরিজিন রিজার্ভ। এই মূল্যবান সংগ্রহটি ১৮৮৩ সালে সর্বসাধারণের জন্য উন্মুক্ত করা হয়।

১৮৭৯ সালের জিলং ইন্ডাস্ট্রিয়াল অ্যান্ড জুভেনাইল প্রদর্শনীতে তিনি সেরা প্রাকৃতিক দৃশ্যাবলীর সংগ্রহের জন্য একটি স্বর্ণপদক এবং জিলংয়ের সেরা প্যানোরামিক দৃশ্যের জন্য আরেকটি পদক অর্জন করেন।

১৮৭৯ সালের মার্চে তিনি জিলংয়ের স্থানীয়দের দলগত ছবি তোলেন, যেখানে প্রতিটি মুখ স্পষ্টভাবে চেনা যায় যেমনটি তিনি একই বছরের নভেম্বরে করিও বে রোয়িং ক্রুর ছবি তোলার সময়ও করেছিলেন।

## মূল্যায়ন
ক্রুগারের কাজ অধিকাংশ জাতীয় সংগ্রহশালায় সংরক্ষিত আছে, যার মধ্যে রয়েছে অস্ট্রেলিয়ার জাতীয় চিত্রশালা, অস্ট্রেলিয়ার জাতীয় গ্রন্থাগার এবং ভিক্টোরিয়ার জাতীয় চিত্রশালা। এসব প্রতিষ্ঠানের কিউরেটররা সময়ে সময়ে তার কাজের গুরুত্ব ও নৈপুণ্য নিয়ে মূল্যবান মতামত প্রকাশ করেছেন। ১৯৮০ সালে জেনি বডিংটন ক্রুগারের ছবিতে সূক্ষ্ম বিবরণ ধারণ করার দক্ষতা সম্পর্কে বলেন:

তিন দশক পরে, ২০১২ সালে, ড. ইসাবেল ক্রম্বি—ভিক্টোরিয়ার জাতীয় গ্যালারির আলোকচিত্র বিভাগের কিউরেটর—এই মূল্যায়নের সঙ্গে একমত হয়ে বলেন:

## জিলং ও পরবর্তী জীবন

পরে ক্রুগার স্থায়ীভাবে জিলংয়ে বসবাস শুরু করেন এবং ১৮৮৭ সালের ২৯ ডিসেম্বর নিউটাউন উপশহরের স্কেন স্ট্রিটে তার আলোকচিত্র স্টুডিও নিবন্ধিত হয়। ১৮৮০ সালে তিনি জিলংয়ের রাস্তাঘাট ও ভবনের ওপর ভিত্তি করে বারোটি আলোকচিত্রের একটি সংগ্রহ তৈরি করেন, যা তাকে ১৮৮০ সালের মেলবোর্ন আন্তর্জাতিক প্রদর্শনীতে পুরস্কার এনে দেয়। ভিক্টোরিয়া সরকার তাকে লন্ডনে অনুষ্ঠিত ঔপনিবেশিক ও ভারতীয় প্রদর্শনীর জন্য ইয়ান ইয়ান জলকেন্দ্রের ছবি তোলার দায়িত্ব দেয়। বাড়ির মালিকরাও তাদের বাসভবনের ছবি তুলতে তাকে নিয়োগ করতেন, যার মধ্যে সবচেয়ে উল্লেখযোগ্য ছিল গভর্নর হেনরি লকের স্ত্রী লেডি লকের অনুরোধ।

ক্রুগার ১৮৮১, ১৮৮২ এবং ১৮৮৫ সালে তিনবার কুইন্সক্লিফ অঞ্চলে ভ্রমণ করেন এবং সেখানকার স্থাপনা ও সমুদ্রবেষ্টিত প্রাকৃতিক পরিবেশের ছবি ধারণ করেন।

১৮৮৮ সালের ১৫ ফেব্রুয়ারি ক্রুগার পেরিটোনাইটিসে আক্রান্ত হয়ে সারে হিলস উপশহরে মৃত্যুবরণ করেন। তার বিপুল সংখ্যক আলোকচিত্রের সংগ্রহ ভিক্টোরিয়ার জাতীয় চিত্রশালায় প্রদর্শিত হয়েছে।

## প্রকল্প ও প্রদর্শনী
ক্রুগারের কাজ বিশ্বজুড়ে প্রদর্শিত হয়েছে। তার অন্যতম বিখ্যাত কাজ হলো ১৮৬৬ সালে তোলা অ্যাবরিজিন ক্রিকেট দলের প্রথম দলগত ছবি, যার নাম ছিল “অ্যাবরিজিন ক্রিকেটারস অব কোরান্ডার্ক”। তিনি দলের তিনজন ব্যবস্থাপকের স্টুডিও প্রতিকৃতিও তুলেছিলেন।

ক্রুগার মূলত প্রাকৃতিক দৃশ্যের আলোকচিত্রে মনোযোগ দিয়েছিলেন, যার একটি বৃহৎ প্রদর্শনী — *ফ্রেড ক্রুগার: ইন্টিমেট ল্যান্ডস্কেপস* — ৪ ফেব্রুয়ারি থেকে ৮ জুলাই ২০১২ পর্যন্ত ইয়ান পটার সেন্টারে অনুষ্ঠিত হয়। এতে ১০০টিরও বেশি প্রিন্ট প্রদর্শিত হয়, যেখানে শহর, ভবন ও রাস্তার দৃশ্য ছিল, যা বর্তমান ভিক্টোরিয়ার মানুষের কাছে পরিচিত; যেমন কুইন্সক্লিফের এসপ্লানেড, পয়েন্ট লন্সডেল, ইউ ইয়াংস এবং ভিক্টোরিয়ার আরও অনেক স্থান। ক্রুগারের বিস্তৃত অথচ সূক্ষ্মভাবে বিস্তারিত দৃশ্যাবলি উনবিংশ শতকের মাঝামাঝি থেকে শেষভাগের ভিক্টোরিয়ার সামাজিক ও রাজনৈতিক মানদণ্ডের ভিজ্যুয়াল দলিল হিসেবে কাজ করে। তাঁর আলোকচিত্রের সংগ্রহে দেখা যায়, ইউরোপীয়রা কীভাবে নিজেদের সংস্কৃতি চাপিয়ে দিয়ে প্রাকৃতিক পরিবেশ পরিবর্তন করেছিল, আবার একই সঙ্গে প্রাকৃতিক সৌন্দর্যের একটি অংশ সংরক্ষণও করেছিল।

## পুরস্কার
* ১৮৭২ — অস্ট্রিয়ার ভিয়েনা প্রদর্শনী: স্বর্ণপদক
* ১৮৭৬ — ফিলাডেলফিয়া শতবার্ষিক প্রদর্শনী: স্বর্ণপদক
* ১৮৭৯ — জিলং ইন্ডাস্ট্রিয়াল অ্যান্ড জুভেনাইল প্রদর্শনী
* ১৮৮০ — জিলং ইন্ডাস্ট্রিয়াল অ্যান্ড জুভেনাইল প্রদর্শনী
* ১৮৮০ — মেলবোর্ন আন্তর্জাতিক প্রদর্শনী
* ১৮৮৬ — ঔপনিবেশিক ও ভারতীয় প্রদর্শনী

## তথ্যসূত্র

## বহিঃসংযোগ

*

বিষয়শ্রেণী:১৮৩১-এ জন্ম
বিষয়শ্রেণী:১৮৮৮-এ মৃত্যু
বিষয়শ্রেণী:১৯শ শতাব্দীর অস্ট্রেলীয় আলোকচিত্রী
বিষয়শ্রেণী:আদিবাসী অধিকার
বিষয়শ্রেণী:অস্ট্রেলিয়ায় জার্মান অভিবাসী
বিষয়শ্রেণী:জার্মান ভূদৃশ্য আলোকচিত্রী